ครม.ไฟเขียวแผนยุทธศาสตร์การท่องเที่ยวโดยชุมชนอย่างยั่งยืน
ครม.ไฟเขียวแผนยุทธศาสตร์การท่องเที่ยวโดยชุมชนอย่างยั่งยืน หวังเพิ่มมูลค่า-ยกระดับทรัพยากรการท่องเที่ยวในชุมชน
31 ม.ค. 2560

นายกอบศักดิ์ ภูตระกูล ผู้ช่วย รมต.ประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) มีมติเห็นชอบแผนยุทธศาสตร์การท่องเที่ยวโดยชุมชนอย่างยั่งยืน พ.ศ.2559-2563 เพื่อเพิ่มมูลค่าและยกระดับของทรัพยากรการท่องเที่ยวในชุมชน จากเดิมที่มีการส่งเสริมการท่องเที่ยวในเมืองหลัก เช่น กรุงเทพฯ ภูเก็ต เชียงใหม่ หัวหิน และพัทยา ซึ่งจะเป็นการกระจายรายได้ลงสู่ชุมชนโดยตรง
“การส่งเสริมการท่องเที่ยวชุมชน ก็เป็นการนำวิถีชีวิตของชุมชนมาเป็นจุดขายเหมือนในประเทศญี่ปุ่น เป็นการยกระดับการท่องเที่ยวให้ลงไปสู่ชุมชนอย่างแท้จริง” นายกอบศักดิ์ กล่าว
ทั้งนี้ ได้กำหนดยุทธศาสตร์การพัฒนาไว้ 5 ด้าน ประกอบด้วย
1.ยุทธศาสตร์การเสริมสร้างคุณภาพทักษะ และความสามารถของทรัพยากรมนุษย์ให้มีศักยภาพในการจัดการท่องเที่ยวโดยชุมชน บนฐานความพอเพียงและความรู้
2.การส่งเสริมการเพิ่มคุณค่าและมูลค่าของต้นทุนทรัพยากรชุมชน สู่การเป็นสินค้าและบริการบนฐานอัตลักษณ์ เอกลักษณ์ และการมีส่วนร่วมของชุมชนสู่ต้นแบบเป็นแหล่งเรียนรู้การพัฒนาและจัดการการท่องเที่ยวโดยชุมชนในระดับต่างๆ
3.การพัฒนาการบริหารจัดการการตลาดการท่องเที่ยวโดยชุมชน ที่มุ่งเน้นการสร้างสมดุลย์ของความสุขอย่างเท่าเทียมระหว่างชุมชนและนักท่องเที่ยว
4.การพัฒนากลไกการขับเคลื่อนระบบการบริหารจัดการ และการทำงานเชื่อมอยู่เชิงเครือข่ายประชารัฐที่มีเอกภาพ มั่นคง และยั่งยืน
5.การพัฒนาดัชนีชี้วัดความสุขระหว่างชุมชนและนักท่องเที่ยว ตลอดจนพัฒนาไปสู่การเป็นแหล่งเรียนรู้ในภูมิภาคอาเซียน
ทั้งนี้ ให้กระทรวงการท่องเที่ยวและกีฬาปรับปรุงแผนยุทธศาสตร์ฯ ให้สอดคล้องกับแผนยุทธศาสตร์ชาติแล้วเสนอ ครม.เพื่อทราบต่อไป